Ḿbú ébulú yā édzōé Sédésias, ámōs áwômǒ yā ngɔn awômo, ńdɔ Nabúkodonosôr, ǹkúkúmá yā Babilón, á ngākwí ai ǹsámbá bítá wóé ósə̄ á Yērúzalɛm, ńdɔ a ngádili ai wá tísɔn; ńdɔ̄ bə́ ngáman dzɔ vúl mīńkán á nyɔ́l á kpág. 2Ńdɔ̄ tísɔn e ngádiliban nálā a kələ kwí á ḿbú áwômo ai m̀bɔ́g yā édzōé ńkúkúmá Sēdésias. 3Ámōs ébulú yā ngɔn nyina, ńdɔ m̀bə̂ zie a ngákwí á tísɔn, nâ təgě fə ai bidí ású bǒd yā tísɔn. 4Ńdɔ̄ bə́ ngábúg vôm ziŋ á ḿfim tísɔn; ǹkúkúmá bân bod bítá bə́sə̄ bə́ mān kwí ai alú ásə̄ á zēn yǎ ḿbɛ̄ óngólā yā zāŋ mim̀fim míbɛ̄, á zēn afúb ǹkúkúmá, ḿfág yǎ ḿbōmbō sí Yórdan, a fyáŋán bɔ̌ naa Bəkaldéan bə́ ngábə́ bə́ bomogan tísɔn á nyɔ́l. 5Ńdɔ ǹsámbá bítá Bəkaldéan ó ngákə̄ wátoŋ ǹkúkúmá ó kə́ nye kpaan édzəgə̌s yā Yēríko; ńdɔ ǹsámbá bítá wóé ó ngáman tsamǎn óyǎb ai nyé. 6Ńdɔ Bəkaldéan bə́ ngábi ǹkúkúmá, bə́ kə́ ai nyé ábə ǹkúkúmá yā Babilón á Rivla, nə́ á tsig adzó díé. 7Ńdɔ̄ bə́ ngátsíg bɔ́n bə́ Sēdésias kíŋ á mís móé étē, Nabǔkodonosôr a mǎn twí Sēdésias émēn mís, bə́ mān nye fǎŋ ngadag, bə́ kə́ ai nyé á Babilón. 8Ámōs zamgbálā yā ngɔn tána, á ḿbú áwômo ai ebulú yā édzōé ńkúkúmá Nabúkodonosôr, ǹkúkúmá yǎ Babilón, ńdɔ Nebuzaradân, ǹdzóe yǎ ńsámbá yā wákála ǹkúkúmá, mǎn bəzimbi ǹkúkúmá yǎ Babilón, á ngákə nyî á Yērúzalɛm. 9Ńdɔ a ngáman dígī Tə́mpɛl Ǹtondôbə, ai ndá ǹkúkúmá, ai məndá bənyiá bodo mə́sə̄ yā Yērúzalɛm. 10Ńdɔ ǹsámbá bítá Bəkaldéan ósə̄ yā ó ngábə́ ai ǹdzóe bənɔ́nī, ó ngábúg míḿfim mí bomogan Yerúzalɛm. 11Ńdɔ̄ é bod bəvɔ́g bə́ ngálígī á tísɔn ai é bod bə́ ngásolan bə́ kə́ə́ ai ǹkúkúmá yā Babilón, fǔfulu ai bǒd yā étítíd bod é ngálígi, Nebuzaradân á ngákə ai bɔ́ bə́sə̄ á məkaban. 12A ngálíg hə miǹzózōé mí bod miziŋ á ńnam nə́ bə́ bɔ bəsíé bə́ wɔ̂n ai bəsíé mə́fúb.